Hans Kristian Skibby (DF), 2021-04-29:
Det er jo muligt, at transportministeren og den socialdemokratiske ordfører måske syntes, det var lidt underligt at vi skulle vælge at have den her debat i Folketinget, samtidig med at vi jo, som det også blev nævnt af ministeren, endelig, langt om længe efter utallige tilløb er lykkedes med at komme i gang med nogle indledende drøftelser skråstreg forhandlinger om hele transportområdet i forhold til statslig infrastruktur, investeringer, 15-årsplaner og alt muligt andet.
Alligevel har vi tre partier i hvert fald fundet det fornuftigt og også forstandigt at gå ind i en politisk aftale, hvor vi vil få det her til behandling her i Folketinget i dag.
Det har været lidt længe undervejs, og derfor er det selvfølgelig også fair nok, at regeringen får lidt længere tid til at komme i gang med at nedsætte et udvalg osv. til at kulegrave det.
Det er vi sådan set helt med på.
Men det ændrer ikke på, selv om vi kommer frem til at få en infrastrukturaftale om basale investeringer, som ikke alle sammen er rettidige – vi har været inde på elektrificeringen af jernbanelinjer osv., og der er Danmark i hvert fald ikke i førertrøjen – at det måske trods alt heldigvis går den rigtige vej, og når det går den rigtige vej, skal man selvfølgelig også huske at rose det.
Og det gør det absolut også på det område.
Men i forhold til den samlede jernbanesektor er der jo altså, hvis man kigger på tilfredshedsanalyser, effektivitetsmålinger, produktivitetsforbedringer osv., for at sige det sådan pænt stadig væk rum og plads til en vis grad af forbedring.
Det er jo underligt, at vi bruger flere og flere penge på den kollektive trafik – især på jernbanedelen – og vi kan se, at kunderne suser ud af togkupéerne og hellere vil bruge deres private biler eller andre transportformer til at komme til og fra arbejde.
Fra 2009 til 2019 er der investeret 132 mia. kr. i hele området.
De 124 mia. kr. er brugt.
Af dem er de 68 mia. kr. brugt på anlæg, og resten er brugt på drift og reduktioner i taxameterpriser, billetpriser osv.
Vi har også forsøgt os med en større grad af udlicitering.
Der er flere linjer, Arriva har overtaget, osv.
Og vi har også et fornuftigt samarbejde mellem Banedanmark og DSB og de andre aktører osv., men det ændrer ikke på, at hvis man kigger på den samlede serviceoplevelse – det, som den enkelte forbruger oplever, når han eller hun skal med toget fra Struer til København en gang hvert halve år eller hver tredje måned, eller hvad det nu er, de skal det – så er servicen blevet dårligere.
Det er et dårligere produkt, de har fået kvalitativt.
Mange steder har man også haft problemer med alt for mange tog, der allerede var aflyst, inden de overhovedet var sat til at køre.
Og det viste sig jo bl.a. på Kystbanen, at hvis man aflyser togene i god tid, kommer de ikke med i statistikken som aflyste tog.
Sådan er der mange måder at gøre statistikken anderledes på.
Hvad er det så, vi oplever nu?
Vi oplever, at på Kokkedal Station har man fjernet glasoverdækningen, så fru Jensen skal stå i regnvejr og bidende frost for at komme med toget eller S-toget, eller hvad hun nu skal med, fordi nogle kriminelle indvandrerdrenge har haft lyst til at smadre butikken og gøre området utrygt.
Hvad er så medicinen?
Ja, det er, at man bare fjerner overdækningen.
Så tror man ikke, at de kriminelle har lyst til at stå og gøre området utrygt for folk, der har behov for at komme med toget.
Samme problem har vi haft med toiletterne, adgangen til faciliteter på togstationerne.
Der var der problemer med misbrugere og andre, som brugte og frekventerede toiletterne.
Så lukkede man dem da bare og satte et låsesystem på, måske tilmed med en sms-ordning, så fru Hansen på 80 år til sidst må tage en taxa for at køre hjem, fordi hun skal på toilettet.
Det er bare et eksempel, jeg har fået i min indbakke.
Det er jo ikke en måde at yde service på.
Mange af de oplevelser, vi får besked om, er også, at der er dårligere rengøring, der lugter mere af det, der helst ikke skal lugte af på vores toge.
Er det noget, der gør, at folk vælger den kollektive trafik til?
Nej, det er det desværre ikke.
Det er faktisk noget, der gør lige nøjagtig det omvendte.
Så vi forventer os i hvert fald meget af de forhandlinger, som ministeren har indkaldt til, og vi håber selvfølgelig også på, at vi i den nære service vil opleve en markant forbedring.